Juleaften 2021

Prædiken

Bortset fra juleevangeliet så er en af de smukkeste julehistorier, jeg kender, Selma Lagerlöfs legende ”Den hellige nat”. Rammen er en juledag, hvor hele familien var taget i kirke – undtagen Selma, som var for lille og farmor, som var for gammel. Farmor sad i hjørnesofaen i sin stue og fortalte for lille Selma. Hun fortalte om en mand, der gik ud for at låne ild, fordi det var en kold nat og hans kone og deres nyfødte barn frøs i den grotte, de var i. Han gik ud til en gammel arrig og hårdhjertet hyrde, der havde tændt bål ude på marken. Og der skete det, at de hunde, der skulle beskytte fårene, ikke kunne bide manden. Den stok, som den arrige hyrde kastede efter ham, ville ikke ramme. Da manden nåede frem til bålet, var der kun gløder og han havde ikke noget at bære dem i. Men da han tog gløderne op med hænderne, brændte de ham ikke. Derfor fulgte hyrden efter ham tilbage til grotten – i forundring over, hvad det var for et menneske og hvad det var for en nat.

Da han så moderen og barnet i den kolde nat, fik han trods al sin hårdhed ondt af barnet og gav dem et fint varmt lammeskind, som barnet kunne blive pakket ind i. Og pludselig kunne han se, hvad han ikke kunne se før: At der var engle allevegne, der sang om det barn, der var født. Og så kommer pointen: Da Selmas farmor var færdig med at fortælle, lagde hun sin hånd på Selmas hoved og sagde: ”Dette må du ikke glemme, for det er lige så sandt, som at jeg ser dig og du ser mig. Det er ikke lys og lamper, det kommer an på, og det er ikke måne og sol, der er det væsentlige, men det, som er fornødent er, at vi har øjne, som kan se Guds herlighed”.

Sådan er det også, når vi mødes til julegudstjeneste. Om vi har øjne, som kan se Guds herlighed!

Vi har endnu engang hørt juleevangeliet. Kan det sige noget nyt? Noget vi ikke har hørt før? Sikkert ikke – men det samme kan siges på stadig nye måder. Her op til jul fik jeg f.eks øje på en spænding eller en modsætning i juleevangeliet, som jeg ikke har hæftet mig så meget ved før: Det er det med, at evangelisten Lukas på den ene side gjorde et nummer ud af, at Maria og Josef var nødt til at rejse til Betlehem for at blive talt, fordi Josef var en efterkommer af kong David – og på den anden side gjorde et nummer ud af, at der ikke var plads til dem i herberget. Det er da i grunden mærkeligt!

Kong David! David blev født i Betlehem 1000 år før Jesus blev født i Betlehem. Han var en almindelig hyrdedreng, der passede på en flok får på bjergsiderne udenfor Betlehem. Han var også en dygtig musiker. Han spillede harpe. Derfor blev han hentet op til kongens slot i Jerusalem for at spille for kong Saul. Det er en lang historie – men det endte med, at David selv blev konge. Den største og bedste og stærkeste konge, jøderne nogensinde havde haft – og da han var død længtes folket efter, at der skulle komme en ny konge som David. Han vil komme! Lovede profeterne – men årene gik. Århundreder gik.

Så fortalte evangelisten Lukas, at Jesus blev født i Betlehem. Og selvom Josef ifølge traditionen slet ikke var far til Jesus – så var det alligevel *hans* slægtstavle, Lukas satte Jesus ind i. Det hele stemte: De var kommet til Betlehem, til Davids by. Gennem Josef var Jesus af Davids slægt. En konge er født! YES! Endelig. Og så det underlige antiklimaks: Der var ikke plads i herberget! Den nyfødte konge, opfyldelsen af profeternes løfter og folkets længsel gennem hundreder af år blev henvist til en stald. Svøbt og lagt i en krybbe.

Der står godt nok ikke ordret i evangeliet, at det var en stald. Men krybber hører til i en stald! Husdyrenes mad bliver serveret i en krybbe! Så ser vi en murstensbygning for os. Eller når vi tænker jul, så siger traditionen, at det er en bygning af træ. Men hvis vi tager til bjergene omkring Betlehem, så er der masser af klippehuler og grotter der. Her kunne hyrderne søge ly med deres dyr, når det var koldt. Måske var det netop sådan et sted, Jesus blev født: I en af hyrdernes grotter et sted i udkanten af Betlehem. Sådan som det også fortælles i Selma Lagerlöfs legende!

Efterkommer af en konge – født i en grotte, fordi der ikke var plads andre steder. Det er noget af en modsætning – og samtidig fortæller Lukas med denne modstilling noget uendeligt afgørende og vigtigt om det barn, der blev født den nat i Betlehem.

Den ene side af modsætningen – kongesiden – holder os fast på, at det ikke var et helt almindeligt barn, der blev født den nat. Han var ventet – ikke bare af sin far og mor – men af et helt folk. Med hans fødsel opfyldte Gud det, han havde lovet gennem profeterne. Med det kongelige bliver det også understreget, at dette barn var sendt af Gud – det var ikke bare svøbt i klude og tæpper. Det var svøbt i himmelsk guddommelighed og magt.

Den anden side af modsætningen – krybbesiden – holder os fast på, at det ikke var en helt almindelig konge, der blev født den nat. Han blev ikke født på et slot. Han var ikke en del af magten.

Der er ikke meget prestige i at blive født i en stald. Der er ikke meget magt i at ligge i en krybbe.

Det er en mærkelig modstilling – men englen fortolkede det for de forskrækkede hyrder og for os: Det barn er en frelser for alle folk! Netop det barn. Dette barn, som i sig rummer både det største og det mindste, magt og afmagt, himmel og jord. Netop sådan er han en stor glæde for alle folk, som englen forkyndte.

Derfor er det også en glæde for os!

Vi er ikke konger. Vi er mennesker, der gør det så godt vi kan – og nogen gange synes vi ikke helt, det er godt nok. Vi prøver at styre vores liv – og nogen gange kan vi alligevel ende med at stå magtesløse overfor noget, der ikke lader sig styre. Vi prøver at finde mening i livet og en plads, hvor vi synes vi hører hjemme – og nogen gange er det som om, der ikke er plads nogen steder. Men det er sådan nogen som os, han kom til.

Gud lod sig ikke føde og blive menneske på et slot. Gud lod sig føde det allermest ydmyge sted, man overhovedet kan forestille sig. Almagten gjorde sig afmægtig – for i en stor kærlig bevægelse at løfte os op – i kærlighed og i lys. Med andre ord: Når Gud selv kunne lade sig føde i en stald, så er der ikke noget sted i verden eller noget menneskehjerte, der er så usselt, at Gud ikke vil være der og tage plads der.

Derfor er det også en glæde for os! Derfor er julen fuld af glæde og håb og lys – for enhver. Når vi tør åbne øjne og hjerte og *se,* at gennem det barn er Gud født ind i verden og ind i vores liv. Som et mirakel af liv og som udtryk for Guds herlighed. Amen